REZOLUTË

PËR VLERËSIMIN E VEPRIMTARISË SË AUTORITETIT TË KONKURRENCËS PËR VITIN 2023

Kuvendi i Shqipërisë,
Duke vlerësuar rolin e Autoritetit të Konkurrencës në sigurimin e një konkurrence të lirë dhe efektive në treg në zbatim të ligjit nr. 9121, datë 28.7.2003, “Për mbrojtjen e konkurrencës”, i ndryshuar;
Duke vlerësuar rolin e Autoritetit të Konkurrencës për mbrojtjen dhe promovimin e konkurrencës së lirë dhe efektive, si dhe veprimtarinë e tij në monitorimin, hetimin dhe analizimin e tregjeve me ndikim të madh në mirëqenien e konsumatorëve shqiptarë;
Duke vlerësuar punën e Autoritetit të Konkurrencës sa i përket diversitetit të tregjeve të monitoruara, duke mbuluar një gamë të gjerë tregjesh, nga ushqimet bazë dhe shërbimet publike deri te shërbimet digjitale dhe ato të transportit;
Duke njohur hapat e ndërmarrë për përafrimin e veprimtarisë dhe kuadrin ligjor me standardet dhe praktikat e Bashkimit Evropian;
Duke konsideruar se mirëfunksionimi i tregjeve kërkon gjithëpërfshirjen e aktorëve dhe faktorëve të tregut për t’i bërë ata konkurrues dhe të hapur, me synim mirëqenien e konsumatorit;
Për veprimtarinë e Autoritetit të Konkurrencës për vitin 2023 konstaton se: 
Janë monitoruar 15 tregje nga të cilat katër nuk kanë kaluar në procedura hetimore, dy kanë kaluar në procedurë hetimore, gjashtë janë në zbatim të vendimeve të Komisionit të Konkurrencës gjatë viteve 2022 dhe 2023 dhe tre janë monitorime në vazhdim; si dhe janë realizuar 8 procedura hetimore në tregjet sensitive dhe me impakt të drejtpërdrejtë në mirëmbajtjen e konsumatorit.
Kuvendi i Republikës së Shqipërisë kërkon që Autoriteti i Konkurrencës për vitin 2024, në përmbushje të detyrave të ngarkuara me ligj, të angazhohet veçanërisht edhe në këto drejtime: 
1. Autoriteti i Konkurencës duhet të vijojë të përforcojë zbatimin e rregullave të konkurrencës, me qëllim që të ndihmojë në sigurimin e një tregu më të drejtë dhe konkurrues në Shqipëri, duke mbrojtur interesat e konsumatorëve dhe duke nxitur një mjedis të shëndetshëm të biznesit, me qëllim:
a) monitorimin e ndërmarrjeve që operojnë në industrinë e turizmit;
b) sigurimin e një konkurrence efektive në tregun e shërbimeve bankare digjitale nëpërmjet monitorimit të tarifave dhe komisioneve të shërbimeve bankare;
c) sigurimin e një konkurrence efektive duke vijuar monitorimin e tregut të sigurimeve;
ç) sigurimin e një tregu të drejtë dhe konkurrues për produkte të shportës, që nuk kanë qenë objekt hetimi në 5 vjetët e fundit, si dhe
d) të vijojë me procedurat e monitorimit dhe hetimit në tregun e shërbimit spitalor privat dhe tregun e çimentos në përputhje me rezolutën e vitit 2022.
2. Të hartohet një raportim i detajuar për përmbushjen e rekomandimeve të rezolutave të Kuvendit për të siguruar transparencë më të madhe dhe vlerësim më të saktë të përmbushjes së rekomandimeve. 
3. Të sigurohet që procedurat hetimore dhe monitorimet të përfundojnë në kohë të arsyeshme, me qëllim zgjidhjen e problematikave pa humbur aktualiteti, për çështje që kanë një ndikim në mirëqenien e konsumatorit.
4. Të rritet bashkëpunimi ndërinstitucional me në fokus Kontrollin e Lartë të Shtetit dhe Komisionin e Prokurimit Publik për të siguruar përmbushjen e rekomandimeve të dhëna dhe për të adresuar çështjet e konkurrencës në mënyrë më efektive. Të reflektohet gjendja e zbatimit të rekomandimeve në Platformën Ndërinstitucionale Online. 
5. Të krijohet një sistem i menaxhimit të informacionit që të përmirësojë qasjen dhe përdorimin e të dhënave në mënyrë efektive dhe efikase. Të krijohet një sistem për trajtimin e ankesave të konsumatorëve dhe biznesit lidhur me praktikat antikonkurruese dhe për ndjekjen e zbatimit të rekomandimeve.
6. Të fillojë puna për hartimin e një dokumenti strategjik afatgjatë “Politika e Konkurrencës” për monitorimin e tregjeve kryesore dhe të një plani veprimi me indikatorë të qartë e të matshëm. 
7. Të rritet transparenca dhe llogaridhënia në veprimtarinë e Autoritetit të Konkurrencës përmes publikimit të raporteve periodike, analizave të detajuara, statistikave të përditësuara në formate miqësore për publikun, njoftimeve të qarta dhe vendimeve të mirargumentuara. 
8. Të vijojë përafrimi i kuadrit nënligjor me standardet dhe praktikat e Bashkimit Evropian, të ketë një rol proaktiv në advokacinë e konkurrencës dhe vijimin e trajnimit të stafit të ri dhe atij ekzistues.
Kuvendi u kërkon organeve ekzekutive të të gjitha niveleve të bashkëpunojnë me Autoritetin e Konkurrencës:
[bookmark: _GoBack]Duke zbatuar detyrimin për të kërkuar paraprakisht vlerësimin ligjor të Autoritetit të Konkurrencës për çdo projektakt normativ që ka si objekt ose pasojë dhënien e të drejtave ekskluzive ose kufizime sasiore apo cilësore të konkurrencës në tregje ose sektorë të ndryshëm të ekonomisë dhe veçanërisht për kontratat koncesionare.
Duke kërkuar bashkëpunim me qëllim përmbushjen e plotë dhe në kohë të rekomandimeve të Autoritetit të Konkurrencës. 
Për konsultime në procesin e përgatitjes dhe miratimit të akteve ligjore dhe nënligjore për të siguruar një konkurrencë të lirë dhe efektive në treg.

